中秋無月呈審知
作者：趙蕃
朝代：宋

paragraphs: 前年中秋月，痁鬼方見虐。
徹曙不得眠，搘爐親煮藥。
子時過橋來，勞我非赴約。
評詩雜精粗，有味勝大嚼。
去年中秋月，應候痁復作。
少休塘下寺，欲進悲足弱。
喬松接修竹，聽雨仍落落。
徘徊亦忘寐，孤詠同緯絡。
漂流到今年，高興屬快閣。
何期悼亡歸，舟並南山泊。
前年呻吟地，追隨恍如昨。
天公似憐我，爲遣雲垂幕。
那知千家墀，慘澹對杯酌。
不然適與值，用趣則相各。
人世夫何常，明年定憂樂。